Ерих Аренд
Хляб и вино

Превод от немски: Венцеслав Константинов, —

chitanka.info

„Хлябът има вкус на кръв от

разстреляните селяни“ — говорят

жителите на селата в испанските

провинции.

Вкус на кръв има хлябът,

вкус на кръв има виното.

Гибелен вятър с гранати от камък срази долините.

В Куенка и Ронда, в Каланда,

Андора, Бесейт —

глинени делви, кой ви побутна, че в пепел лежите?

Само мишки и прах

в безнадеждност събира душата.

Паяк премрежи на старото слънце очите.

В Куенка и Ронда, в Каланда,

Андора, Бесейт

мъртвешки камбани без глас закънтяха в гърдите.

Вкус на селяшка кръв

има вечно храната.

Полята, осеяни с трупове: уж от ръжда житата загиват.

В Куенка и Ронда, в Каланда,

Андора, Бесейт

сакати лози с окърва̀вени нокти в дървото се впиват.

Залци горчиви.

На масата сяда тъгата.

Земята сълзи с пролятата кръв на свидните селяни!

В Куенка и Ронда, в Каланда,

Андора, Бесейт

партизаните слизат, приятел разбужда селата простреляни.

Планини на герои!

Хълмове, вречени на свободата!

Привечер пихме безгрижно и пяхме на няколко гласа.

В Куенка и Ронда, в Каланда,

Андора, Бесейт

героите бяха селски момци като всички на нашата маса!

Вкус на кръв има хлябът,

вкус на кръв има виното.

Рана открита държим в земята ни опозорена.

Но колко ли вкусен хлябът ще бъде,

ак вкусни ще бъдат хлябът и виното,

когато трапези издигнем в родината освободена.

1954

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.